En el seu discurs del dia de Sant Raimon de Penyafort la degana del Col·legi d'Advocats, Sophie Bellocq, ha enumerat diversos problemes que cal resoldre.

Destaca que hi ha un desgavell en les execucions dels embargaments i que cal posar-hi ordre. Apunta que un registre d'embargaments seria un primer pas per solucionar-ho.

Ha informat que posaran en marxa taules de treball amb diversos agents per tractar mesures sobre com s'executen els embargaments.

També ha posat l'accent en la necessitat d'un codi de família adaptat a la realitat del segle XXI. Diu que no sap en què ha quedat el projecte de l'anterior legislatura però ha deixat clar que no el compartien "pel tracte a la dona i el dibuix d'una família prehistòrica que no correspon a la realitat social".

També proposen modificacions en la llei de l'advocacia, entre les quals hi ha l'obligatorietat de la formació continuada dels professionals.

La jornada ha començat amb una conferència sobre la deontologia de l'advocat en la lluita contra el blanqueig de capitals i ha continuat amb la cerimònia de la toga, que ha inclòs la promesa de compromís ètic dels nous advocats.

Informa: Gerard Gort

Imatge: Vicente Bellot